I slutningen af 2020 vedtog regeringen og en række partier at afsætte 888 millioner kroner i årene 2021 til 2024 på at forbedre biodiversiteten i Danmark.
Pengene gør det blandt andet muligt at hæve arealet af den mest beskyttede type skov, urørt skov, til 75.000 hektar og udarbejde en strategi for de mange truede arter.
Fra fondene lyder det, at hovedomkostningen er at købe deres arealer.
Den udgift lægger ifølge Den Danske Naturfond på omkring 12 kroner per kvadratmeter.
- Vi skal ikke tjene på arealerne, så man kan sige, at vi køber dem fri af produktionsinteresser og lader naturen råde, siger Frederik Møller.
Selve naturgenopretningen er svær at sætte et konkret prisskilt på.
Et eksempel er Hammer Bakker i Nordjylland, hvor den Den Danske Naturfond samarbejder med Aalborg Kommune og Dansk Botanisk Forening om et område på 720 hektar. Her er den samlede projektøkonomi på 80 millioner kroner.
Nogle steder skal naturen have lov at passe sig selv, og der er omkostningen i princippet nul kroner.
Andre steder skal man genoprette naturlige vandløb og drænede moser eller rydde ud i en ensformig produktionsskov for at genskabe et mere naturligt udgangspunkt. Det har Den Danske Naturfond netop gjort i Hammer Bakker, hvor der er store områder med nåletræsplantage.
Her kan det løbe op i mange millioner kroner.